CELEX: E2020C0047
Language: lt
Date: 2020-05-25 00:00:00
Title: ELPA priežiūros institucijos deleguotasis sprendimas Nr. 47/20/COL 2020 m. gegužės 25 d. kuriuo Norvegijai leidžiama pagal Reglamento (EB) Nr. 216/2008 14 straipsnio 6 dalį nukrypti nuo tam tikrų bendrųjų aviacijos saugos taisyklių [2020/1248]

3.9.2020   
            
            
               LT
            
            
               Europos Sąjungos oficialusis leidinys
            
            
               L 288/26
            
         
      ELPA PRIEŽIŪROS INSTITUCIJOS DELEGUOTASIS SPRENDIMAS Nr. 47/20/COL
      2020 m. gegužės 25 d.
      kuriuo Norvegijai leidžiama pagal Reglamento (EB) Nr. 216/2008 14 straipsnio 6 dalį nukrypti nuo tam tikrų bendrųjų aviacijos saugos taisyklių [2020/1248]
      ELPA PRIEŽIŪROS INSTITUCIJA,
      atsižvelgdama į EEE susitarimo XIII priedo 66n punkte nurodytą teisės aktą,
      atsižvelgdama į 2008 m. vasario 20 d. Europos Parlamento ir Tarybos reglamentą (EB) Nr. 216/2008 dėl bendrųjų taisyklių civilinės aviacijos srityje ir įsteigiantį Europos aviacijos saugos agentūrą, panaikinantį Tarybos direktyvą 91/670/EEB, Reglamentą (EB) Nr. 1592/2002 ir Direktyvą 2004/36/EB (1), su pakeitimais (toliau – teisės aktas), kuris su EEE susitarimu suderintas 1 protokolu ir EEE jungtinio komiteto sprendimu Nr. 163/2011, ypač to sprendimo priedo 3 punkto e papunkčiu,
      atsižvelgdama visų pirma į teisės akto 14 straipsnio 6 ir 7 dalis,
      atsižvelgdama į 2020 m. gegužės 6 d. nebylaus pritarimo forma pateiktą ELPA transporto komiteto nuomonę, kurios pateikimo pirminis terminas dėl koronaviruso krizės išimties tvarka buvo pratęstas vienam mėnesiui,
      kadangi:
      Norvegija pranešė ELPA priežiūros institucijai (toliau – Institucija) ir Europos aviacijos saugos agentūrai (toliau – Agentūra) apie ketinimą nukrypti nuo Komisijos reglamento (ES) Nr. 1178/2011 (2) I priedo FCL.905.SFI dalies reikalavimų, suteikiant kompleksinio skrydžio instruktoriams (toliau – SFI) išimtinę teisę rengti mokymus prašymo išduoti SFI pažymėjimą teikėjams, neatitinkantiems reikalavimo turėti bent 3 metų tipo kvalifikacijos instruktoriaus (TRI) patirtį;
      teisės akto 14 straipsnio 6 dalyje nurodyta, kad tais atvejais, kai apsaugos lygį, lygiavertį tokiam, kuris pasiekiamas taikant reglamento įgyvendinimo taisykles, galima pasiekti kitomis priemonėmis, valstybės narės, nediskriminuodamos dėl pilietybės, gali suteikti patvirtinimą, kuriuo nukrypstama nuo tų įgyvendinimo taisyklių;
      pagal teisės akto 14 straipsnio 7 dalį Institucija, remdamasi 2019 m. spalio 29 d. priimta (dok. Nr. 1094402) ir 2019 m. lapkričio 6 d. patikslinta (dok. Nr. 1095781) Agentūros rekomendacija, įvertino prašomos nukrypti leidžiančios nuostatos taikymo poreikį ir ja užtikrinamą apsaugos lygį. Tarnyba taip pat atkreipė dėmesį į panašią nukrypti leidžiančią nuostatą, kurią Europos Komisija teigiamai įvertino Komisijos sprendime 2014/69/ES (3), ir padarė išvadą, kad jei bus laikomasi tam tikrų sąlygų, šiuo pakeitimu bus pasiektas apsaugos lygis, lygiavertis tam, kuris užtikrinamas taikant bendrąsias aviacijos saugos taisykles;
      pagal EEE jungtinio komiteto sprendimo Nr. 163/2011 1 straipsnį ir jo priedo 3 punkto a papunkčio nuostatą dėl suderinimo terminas „valstybė(s) narė(s)“, be reglamente vartojamos prasmės, įgyja papildomą prasmę ir reiškia ELPA valstybes;
      vadovaujantis teisės akto 14 straipsnio 7 dalimi, apie leidžiančią nukrypti nuostatą, kurią leista taikyti vienai ELPA valstybei, pranešama visoms ELPA valstybėms ir joms taip pat suteikiama teisė taikyti tą nukrypti leidžiančią nuostatą. Todėl šis sprendimas turėtų būti skirtas visoms ELPA valstybėms. Kiekviena nukrypti leidžianti nuostata ir jos taikymo sąlygos turėtų būti aprašytos taip, kad tokioje pačioje padėtyje esančios kitos ELPA valstybės galėtų taikyti tą priemonę be papildomo Institucijos pritarimo. Tačiau ELPA valstybės turėtų pranešti apie leidžiančių nukrypti nuostatų taikymą, nes tai gali turėti pasekmių ir už tos ELPA valstybės ribų;
      šiame sprendime numatytos priemonės atitinka ELPA transporto komiteto nuomonę,
      PRIĖMĖ ŠĮ SPRENDIMĄ:
      
                  1.
               
               
                  Norvegijai leidžiama nukrypti nuo Reglamento (ES) Nr. 1178/2011 I priedo FCL.905.SFI dalies reikalavimų, kaip nurodyta šio sprendimo priede, jei laikomasi šio sprendimo priedo 4 punkte nustatytų sąlygų.
               
            
                  2.
               
               
                  Teisė taikyti tokią pačią priemonę suteikiama visoms ELPA valstybėms, kaip nurodyta šio sprendimo priede. ELPA valstybės praneša apie tai Institucijai, Agentūrai ir nacionalinėms aviacijos institucijoms.
               
            
                  3.
               
               
                  Šis sprendimas skirtas ELPA valstybėms. Jo tekstas autentiškas tik anglų kalba.
               
            
                  4.
               
               
                  Apie šį sprendimą pranešama Norvegijai, Islandijai ir Lichtenšteinui.
               
            
         Priimta Briuselyje 2020 m. gegužės 25 d.
         
            
               ELPA priežiūros institucijos vardu, veikdami pagal Deleguotąjį sprendimą Nr. 103/13/COL
            
            Högni KRISTJÁNSSON
            
               Atsakingasis kolegijos narys
            
         
         
            Carsten ZATSCHLER
            
               Už teisinius ir vykdomuosius
            
            
               reikalus atsakingas direktorius, kontrasignuojantis sprendimą
            
         
      
      
         (1)  OL L 79, 2008 3 19, p. 1.
      
         (2)  2011 m. lapkričio 3 d. Komisijos reglamentas (ES) Nr. 1178/2011, kuriuo pagal Europos Parlamento ir Tarybos reglamentą (EB) Nr. 216/2008 nustatomi su civilinės aviacijos orlaivių įgula susiję techniniai reikalavimai ir administracinės procedūros (OL L 311, 2011 11 25, p. 1), kuris su EEE susitarimu suderintas 1 protokolu.
      
         (3)  2014 m. vasario 6 d. Komisijos sprendimas 2014/69/ES, kuriuo pagal Europos Parlamento ir Tarybos reglamento (EB) Nr. 216/2008 14 straipsnio 6 dalį Švedijai ir Jungtinei Karalystei leidžiama nukrypti nuo tam tikrų bendrųjų aviacijos saugos taisyklių (OL L 39, 2014 2 8, p. 60).
   
   
      
         PRIEDAS
         Nuostata, kuria ELPA valstybėms leidžiama nukrypti nuo Reglamento (ES) Nr. 1178/2011 nuostatų dėl kompleksinio skrydžio instruktoriaus teisių ir jam taikomų sąlygų
         1.   Prašymo aprašymas
         
         Reglamento (ES) Nr. 1178/2011 I priedo FCL.905.SFI dalyje nustatomos kompleksinio skrydžio instruktoriaus (SFI) teisės ir SFI nesuteikiama teisė rengti mokymų prašymo išduoti SFI pažymėjimą teikėjams. FCL dalyje teisė rengti šiuos mokymus suteikta tik tipo kvalifikacijos instruktoriaus (TRI) pažymėjimo turėtojams, turintiems ne mažesnę kaip 3 metų TRI darbo patirtį.
         2019 m. liepos 11 d. raštu (dok. Nr. 1080642) Norvegijos Vyriausybė pranešė Institucijai apie ketinimą nukrypti nuo I priedo FCL.905.SFI reikalavimų. 2019 m. rugpjūčio 20 d. raštu (dok. Nr. 1084282) Norvegijos Vyriausybė apie tai pranešė Europos aviacijos saugos agentūrai (toliau – Agentūra).
         Norvegija pasiūlė suteikti SFI teisę rengti mokymus prašymo išduoti SFI pažymėjimą teikėjams, netaikant reikalavimo turėti ne mažesnę kaip 3 metų TRI darbo patirtį.
         2.   Prašymo vertinimas
         
         2.1.   Poreikis
         
         Pasak Norvegijos, pagal dabartinę Reglamento (ES) Nr. 1178/2011 I priedo FCL.905.SFI dalies nuostatą SFI neleidžiama rengti mokymų prašymo išduoti SFI pažymėjimą teikėjams. FCL dalyje teisė rengti šiuos mokymus suteikta TRI pažymėjimo turėtojams, turintiems ne mažesnę kaip 3 metų TRI darbo patirtį. Daugelis SFI, Norvegijoje rengiančių SFI mokymus, negali atitikti reikalavimo tapti TRI, turinčiu 3 metų patirtį. Todėl tie SFI nebegalės toliau rengti SFI mokymų. Be to, daugelis dabartinių SFI negalėtų atitikti TRI keliamų reikalavimų dėl medicininių priežasčių.
         Įvertinusi esamą padėtį, Norvegija padarė išvadą, jog nėra pakankamo skaičiaus TRI, kad būtų galima rengti mokymus pakankamam prašymo išduoti SFI pažymėjimą teikėjų skaičiui ir patenkinti šio sektoriaus mokymosi poreikius. Todėl pristigs kvalifikuotų šiuos mokymus galinčių rengti instruktorių, taigi, jei nebus leista taikyti nukrypti leidžiančios nuostatos, tai sukeltų pilotų rengimo trukdžių, visų pirma verslo klasės orlaivių srityje.
         2.2.   Apsaugos lygio lygiavertiškumas
         
         Norvegija pasiūlė leisti SFI, kurie neatitinka reikalavimo turėti bent 3 metų TRI darbo patirtį, rengti mokymus prašymo išduoti SFI pažymėjimą teikėjams. Tokie SFI turi turėti ne mažesnę kaip 3 metų SFI darbo patirtį, būti baigę specialų 2 dienų SFI mokytojo dėstomą SFI mokytojų rengimo kursą ir būti išlaikę gebėjimų patikrinimo egzaminą. Be to, Norvegija pasiūlė taikyti reikalavimą, kad šie SFI išlaikytų kompetencijos egzaminą per SFI mokymo kursą, kad jų SFI mokytojo teisės galiotų toliau.
         Agentūra pritarė Norvegijos vertinimui, jog numatyta nukrypti leidžiančia nuostata, ypač siūlomais papildomais mokymo ir tikrinimo reikalavimais, pasiekiamas apsaugos lygis yra lygiavertis tam, kuris užtikrinamas taikant bendrąsias aviacijos saugos taisykles.
         3.   Nukrypti leidžiančios nuostatos aprašymas
         
         Norvegija gali, nukrypdama nuo Reglamento (ES) Nr. 1178/2011 I priedo FCL.905.SFI dalies, suteikti teisę SFI, kurie neatitinka reikalavimo turėti bent 3 metų TRI darbo patirtį, rengti mokymus prašymo išduoti SFI pažymėjimą teikėjams.
         4.   Nukrypti leidžiančios nuostatos taikymo sąlygos
         
         Tokie SFI turi turėti ne mažesnę kaip 3 metų SFI darbo patirtį, būti baigę specialų 2 dienų SFI mokytojo dėstomą SFI mokytojų rengimo kursą ir būti išlaikę gebėjimų patikrinimo egzaminą.
         5.   Visuotinis nukrypti leidžiančios nuostatos taikymas
         
         Šią nukrypti leidžiančią nuostatą gali taikyti visos ELPA valstybės, jei tenkinamos 4 punkte išdėstytos sąlygos.